  Виталий Пронин Л. Петровалы 84 арес, со "Анайлэн данэз" гадьпусэн данъямынАлнаш ёросысь Туймыйыл гуртын улӥсь Лидия Семёновна Петрова 84 аресаз вамышъя. Ужысь ветеран 37 ар «Прогресс» колхозын скал кыскись луыса тыршемын. Татын ик тодматскиз вуоно кузпалэныз. Владимир Петровичен ӵош 6 пинал будэтӥзы. Ваньзы соос вордскем гуртазы уло. Та вие Лидия Семёновналэн 17 внукез, 23 правнукез. Анайлэн нуналэз азьын со пусъемын «Анайлэн данэз» гадьпусэн.Секыт аръёсӧз погыртэЛидка апайлэн пичи дырзэ трос верамез уг поты, курадӟыса, пе, улӥмы, мылкыд вань дыръя но дышетскыны ӧз кылды. Алнаш ёросысь Вишур гуртын улӥсь Макаровъёслэн семьяязы 4 нылзы вылэм: Евдокия, Анна, Екатерина но Лидия. Пичи нылзылы 8 арес тырмон азьын Быдӟым ож кутскиз. Но нылъёслэсь атайзэс оже ӧз басьтэ. Сое колхоз кебитэ ужаны пуктӥллям. Война вакытэ но, со бере но ялан дурись луыса ужаз. Быдӟым ож йылпумъяськыса ӧз вутты, анайзы улонысь кошкиз. Атайзы кема ӧз малпаськы, гуртысьтызы ик огназ улӥсь кышномуртэ Ксения Павловнаез анайлы пыртӥз.- Мыным соку 12 арес вал ни, нош апайёсы эшшо но бадӟымгес, - вера Лидия Семёновна. - Сюранаймес соку ик анай шуыны кутскимы. Нырысь нуналысеныз милемлы кельшиз. Кӧня ӵош улӥмы, одӥг пол но шорамы бадӟым куараен ӧз кесяськы, одӥгмес но урод кылъёсын ӧз тышкаськы. Туж яратӥз ужаны, ваньмон дыръяз киужен выриз. Милемыз но котьма ужлы дышетӥз.Лида, гуртысьтызы покчи классъем школаез йылпумъяса, дышетсконзэ ӧз азьланьты ни, колхозэ ужаны мынӥз. Пичигес дыръяз ю но етӥн бусыосыз урыны потаз, вал пастухаз, нош ю-нянь октон-калтон вакытэ складын ужаз. Бадӟымгес будыса, тыро-пыдо ужъёсты быдэсъяз ни. Эшъёсыныз ӵош кутсаськыны ветлӥз. Со вакытэ «Прогресс» колхоз данэ потӥз етӥн будэтэменыз. Сое утялтон понна трос кужымзэс сётӥзы пиналъёс но. Ишкем етӥнэз культоосы керттылӥзы, тышказы, кабанэ люказы. 15 арес тырмыса, Лида ужаны кутскиз ни фермаын скал кыскись луыса.- Война вылтӥ трос семьяысь нылпиос сютэм улӥзы, крахмал вылын будӥзы, - веранзэ азьланьтэ кышномурт. - Мыным таяз учыре удалтӥз. Отя но Анна апайёсы трактористын ужазы, бусыын тыршемзы понна соослы сезьы сётылӥзы, анаймы, сое 4-5 пол изыса, нянь пыжылӥз.Секыт война аръёс Макаровъёсты ӧз погыртэ. Ваньзы нылъёс быдэ вуизы, семья кылдытӥзы. Бадӟымез Отя апайзы Блатгуртэ бызиз, кузпалэныз ӵош 3 пинал будэтӥз. Соослэн пизы - Виктор Петрович Бобров - та вие ёросысь Депутатъёслэн Кенешенызы кивалтэ. Кыкетӥ но куинетӥ апайёсыз Кадикгуртэ бызизы. Анна апаезлэн 8 пиналэз, нош Катьырна апаезлэн - 5. Соослэсь бере ӧз кыльы Лидка апай но.Шудо кузпалъёсКарйылысь Владимир Петровлэн атаез Быдӟым оже быремын, нош 12 аресаз, Лидка апай сямен ик, анайтэк кылемын. Ладиез вордыны басьтылӥз Туймыйыл гуртысь киросанаез. Отын кӧня ке толэзь улытозяз, «Прогресс» колхозын трактористын ужаз. Ӵапак соку ик Лидаен тодматскиллям. Но Лади Туймыйылын кема ӧз улы, берен вордскем гуртаз, Карйылэ, бертӥз. Озьы со быдэ вуиз агай-кенакез бордын. Соос ик Ладилы сюан но ортчытӥзы.- Ой, бызьыкум мон пересь вал ни! Ладиен ми 1958-тӥ арын тодматскимы, нош ар ортчыса, сюан шудӥмы, - керпотыса кадь вера Лидия Семёновна. - Ладие 7 классэз йылпумъямын, собере шофёрлы дышетскемын вал. Отӥяз но ялан тодон-валанзэ будэтӥз: я механике, я крановщике, я прицепщике дышетскыса. Бератаз автобус нуллӥз. Котькыӵе удыс борды лулысь-сюлмысь басьтӥськылӥз, азьветлӥсь вал. Мынам но солэсь бере кылеме ӧз потылы. Гуртысь скал кыскисьёс пӧлын передовойын ветлӥ.Петров кузпалъёс Карйылын 3-4 ар улыса вуттӥллям гинэ, Лидия Семёновналэн атаез, аслэсьтыз лябӟемзэ шӧдыса, егитъёслы ӝот-ӝот шуэм: Вишурысь юртъерез кинлы ке кельтоно, пиосмы ӧвӧл бере, пичиез нылмы гуртын улыны кулэ. Озьы Петров кузпалъёс Вишуре выжы лэзизы. Лидия Семёновна но Владимир Петрович Петровъёслэн бӧрсьысь бӧрсе 6 пиналъёссы вордскизы: 1960-тӥ арын - Юлия, 1962-тӥ арын - Марфа, 1963-тӥ арын - Елена, 1964-тӥ арын - Светлана, 1966-тӥ арын - Пётр но 1969-тӥ арын - Ольга. 7-тӥез Роза нылзы вылэм на, солы 2 толэзь мында гинэ улыны кылдэм.- Ладие мынам зарни вал, куспамы одӥг пол но ӧм керетэ, нош кыӵе пиналъёсты яратӥз! - вера Лидка апай. - Пичи нылмы кулэм бере но пинал вайыны куре на вал, сьӧлыке вань, лушкемен больницае ветлылӥ. Бератаз тазалыке лябӟиз. Со вакытэ нокыӵе отпускъёсты ӧм тодылэ, декретын ӧм пукылэ. Ярам коть, бордамы анаймы улӥз. Нырысь пиналъёсмес со утиз, нош отӥяз пичиосыныз бадӟым нылъёсмы пукизы ни.Лидия Семёновна анайзылы тау каремысь уг дугды. Со, пе, нылпиосты утялтэм-вордэм, котьма ужлы дышетэм сяна, уксё поттыны но быгатэм на. Арнялы быдэ сямен Алнаш базаре ветлыса, я сугон, я ӟазег вузам. Отысь бадӟым сумка тыр ческыт сиёнъёсын бертылэм. Нош нылпиоссылы дӥсь басьям атайзы - Владимир Петрович. Машинаен ужакуз, я Можгае, я Ижевске ветлылэм, магазинъёсы пыратэк уг берты вылэм.Петров кузпалъёс ог-огзылы туж тупазы. Гужем нуналъёсы соос дорын ӝыт пуконъёс ортчыло вылэм. Пересьёс, пе, киужъёссэс кутыса, кырӟаса пукылӥллям. Угось котькинлэсь вазь Петровъёс дорын радиола кылдэм. Кырӟаны яратӥсь кузпалъёсты гуртын ортчылӥсь сюанъёсы ӧтьылћллям. Соос кырӟан мытӥсьёс вылӥллям. Лидия Семёновна капчиен эктылэм но, Владимир Петровичез, пе, эктыны дышетытэк кыли. Со ялан возьдаськылэм кышъям штаниосызлэсь. Дӥсьлы вожъяськыса будэмысьтыз ик, лэся, нылпиоссэс но чебер дӥсяны тыршылэм.- Нош кыӵе яратӥз сяськаосты, кытчы ке ветлыкуз, нылпи дӥськут сяна, одно ик сяська кидыс басьтылӥз, - шуэ Лидия Семёновна. - Соин ик бакчаямы емышлэсь тросгес сяськаосмы вал кадь. Отӥяз турлы пумо сад мерттӥз. Озьы со нылпиослы пичиысен ик чеберез гажан мылкыд пыӵатӥз.22 скаллэсь22 кунян Лидия Петровалэн 17 внукез, 23 правнукез. Анайлэн нуналэз азьын со пусъемын «Анайлэн данэз» гадьпусэнПичи гуртын дэмен шулдыръяськылӥзы, дэмен ужазы но.- Егит дыръя секыт ужлэсь кышкан ӧй вал, - шуэ Лидка апай. - Со вакытэ фермаысь вань ужез киын быдэсъямы, нуналаз 3 пол скал кыскимы, ужан вискын пудо сиён дасямы, колхоз бусыысь кушман утялтӥмы, турнаськыны ветлӥмы. Доре часталы гинэ бертамы, пиналъёслы сиён пӧзьтыса вуттӥськод-а, уд-а, нош ик скал гидэ васьконо.Вишурысь скал гид гурт пуме интыяськемын вал, нош Петров кузпалъёс гуртлэн мукет палаз улӥзы. Лидия Семёновналэн уже ветлон сюресэз ик ог 2 иськем пала люкаськылэм. Нуналлы 3 пол уже ветлоно, шутэтскыса уг вуиськы шуэмысьтыз, кузпалыз солы велосипед но басьтэм вылэм. Нош кышномурт таки ворттылыны дышымтэ. Ачим, пе, виномат, вӧсь луэмелэсь курдай, нош усьылытэк дышоно вылымтэ. Одӥг полаз Очаннюре пезьдэм но великсэ ик кыдёке сэрпалтэм. Со дырысен фермае ялан пыдын ветлэм, тужгес дыртыкуз, бызьыса мынэ вылэм.- Ӵем дыръя фермаын дежурить карылоно луылӥз, - ужан вакытсэ тодаз вае Лидия Семёновна. - Со нуналэ 40 бидон миськылӥмы, нош изиськомы вал запарникын. Петя пиеным но ӵем гинэ отын кӧламе вань.Тужгес оскымон дояркаослы ветылъёслэсь группазэс сётылӥзы. Ӵем дыръя соосын ужаз Лидия Семёновна.- 22 ветыллэн 22 кунянэз луэ вал, ваньзы умой будӥзы, - шуэ кышномурт. - Мынам ӟеч тыршеме пудо першаллэн сюлмо ужамез бордысь но потылӥз. Колхозысь ветеринармы Яков Спиридонов, уй-нунал шоры учкытэк, юрттыны тыршылӥз. Кунянъёсты умой будэтыны быгатэмысьтым, колхозын гинэ ӧвӧл, ёросысь пудо утисьёс пӧлын азьветлӥсь вал. Ӟеч ужаме понна «Прогресс» колхозмы 4 ар радтӥз кузьымлы кунян сётылӥз. Бератаз ужме капчиятӥзы нылпиосы, соос вожмаськыса сямен сьӧрам юрттӥськыны ветлӥзы.Со вакытэ ик Лидия Семёновнаез Москваысь ВДНХ-е ысто вылэм. Пичи нуныосызлы луыса кышномурт кузь сюрес вылэ потыны дӥсьтымтэ. Ма, начар улэмзылэсь но керпотэм на. Соку сьӧрло потаны быгатымтэысьтыз уг ӧпкельы кышномурт, нылпиосыз бадӟым будэм бере Анапае но, Волгоградэ но кузпалэныз ветлӥллям на.Петровъёслэн бӧрсьысь бӧрсе вордскем пиналъёссы озьы ик огзы бере огзы школае вамыштӥзы. Нош тодон-валан люканы ветлоно вал артысь Туймыйыл гуртэ. 5 пиналъёс школае, пичиез нылзы нылпи садэ ветлӥзы. Ӵукна 6 часын потыса, ӝытазе 6 часын гинэ доразы вуылӥзы. Одӥг семьяысь 6 нылпилэсь сьӧрло дышетскыны ветлэмзэ колхоз кузё Иосиф Ефимович Семёнов синйылтӥз. Со ик Петровъёсты Туймыйылэ улыны чортӥз.- Оськагайлы туннэ но тау кариськомы, милемыз Вишур гуртысь поттыны быгатӥз шуыса, - вера Лидия Семёновна. - 1975-тӥ арын вал со. Председательмы вӧзысь юрт буш кылем. Палэнысь тодмотэм адямиосты, пе, соседлы кутэме уг поты шуыса, милемыз отчы улыны ӧтиз. Озьы нылпиосмылы луыса Туймыйылэ улыны выжимы.Пичи гуртэн ӵошатыса, таяз гуртын улон кышномуртлы курортын кадь потэм. Фермае ветлон сюресэз 3 поллы вакчигес кылиз, нош скалъёсты аппаратъёсын кыскизы. Ведра-карнанэн йӧл нуллонэз гинэ на кылемын вал. Эшшо но золгес шумпотӥз нылпиосыз понна. Ваньзы соос кружокъёсы-секциосы гожтӥськыны быгатӥзы. Петровъёслэн бадӟым выжызыДэмен шулдыргес- Нылпиослэн пичи дырзы ӝог ортче вылэм, - вера Лидия Семёновна. - Али гинэ ӝӧк ултӥ бызьылон вакытсы вал кадь, нош табере нылпиосылэн нылпиоссы ал вылам нуныяськыны тубо ни. Котькуд пиналлэн аслаз сямыз, аслаз улон сюресэз. Ачим дышетскытэк кыли бере, нылпиосы коть калыке потыны мед быгатозы шуыса сюлмаськылӥ. Ярам коть, ваньзы соос асьсэ сюрессэс шонер бырйизы. Табере пиналъёсы сельсоветын, контораын, школаын, фермаын ужало, вань на водительмы, трактористмы. Гуртоос милемыз куд-ог дыръя серекъяса «петровской мафия» шуо.Юля, Асаново совхоз-техникумын агрономлы дышетскыса, вордскем гуртаз ужаны бертӥз. Мапи (Марфа) но, Чайковский городысь медициная училищеез йылпумъяса, вордскем палъёсаз бертӥз. Юлялэн пытьыезъя вамыштӥзы на Лена но Петя, зоотехнике но механике дышетскизы. Света пӧраськисе дышетскиз, Оля Сарапулысь педагогической училищеез йылпумъяз.- Пӧртэм интыосын дышетскизы ке но, вань нылпиосмы вордскем гуртамы ужаны берытскизы, Ленамес вератэк, - шуэ Лидия Семёновна. - Со милям распределениея Сюмси ёросысь Пижыл Гайна гуртэ шедиз. Отчы ик бызиз. Но Лади соосты но Туймыйылэ вайиз. Эмеспимы ӧз пумитъяськы. Угось куное ветлэмезлы быдэ синмаськылӥз дэмен улыны быгатэммылы.Петровъёслэн кензы но, куинь эмеспизы но Туймыйылысь ик луо. Выжызы соослэн арысь аре йылэ. 5 пиналъёссылэн быдэн 3 нылпиоссы, огезлэн - 2. Табере соослэн но ас семьяоссы вань ни.Кылем арын Петрол нуналэ выжы-кумыос вордскем Вишур гуртазы пумиськон ортчытӥллям. Уд но оске, 150-лэсь трос адями люкаськем. Лидия Семёновналэн вань пиналъёсыз, палэнысь лэсьтӥськисьёсты ӧтьытэк, ог-огзылы юрттӥськыса, бӧрсьысь бӧрсе 6 юрт пуктӥзы. Лидия Семёновна но Владимир Петрович котьку но Петя пизы бордын улӥзы. Атайзы улонысь кошкем бере анайзылэн тазалыкез чутыны кутскиз. Нылпиос, огазе люкаськыса, кенешизы но анайзэс Мапи доры выжтӥзы, эмъяны быгатэ шуыса.- Бадӟым юртын ваньмызлы инты шеде, - шуэ арлыдо кышномурт. - Вордскем нуналам нылпиосы гинэ кузпалъёсынызы 12 кузя люкасько, нош соослэн пиналъёссы кӧня на! Эмеспиосы но монэ ярато.Али со Петровъёслэн вань нылпиоссы лачмытэсь, зӥбытэсь, нош пичи дырзэс тодазы ваё ке, шаплы луэмзылы асьсэос ик паймо.- Артэ улӥсь Насьта апай доры юрттӥськыны ветлылӥмы. огназ улӥз, вуриськыны туж яратӥз, нош мон туж синмаськылӥ солэн басма юдэсъёсызлы, одӥг полаз лушкемен доре вайи, - шуэ Юля. - Анай, соосты адӟыса, ваньмес тышкаськиз: кытысь вайиды, отчы ик нуэ, шуиз. Озьы мунё лэсьтыса шудыны ӧз кылды вал.- Котькудмылэн быдэстоно ужмы люкылэмын вал, нимысьтыз список борддоре ошылӥмы, - шуэ Петя. - Ӵем дыръя соя ӧм ужалэ. Одӥгзэ вераны быгатӥсько: кин ке мар ке изъянтэ ке, Петя кадь йӧнтэм эн луэ шуыса тышкаськылћзы.- Атай ми понна Инмар чот вал, - шуэ Мапи. - Ужысь бертыкузлы корка пушкез чылк-чылк утялтӥськомы вал, нош асьмеос гур вылэ я сэндрае пегӟиськом но шып улӥськом. Кизэ йӧттэмез ӧй вал ке но, сэрегын ӵем гинэ сылылӥмы. Одӥгмы янгыш ке, куатьнамес ик борддор кузя султытъяз. Кимес ӝутыса, пал пыд выламы ог 15-20 минут сылӥськомы вал. Пӧлысьтымы пичиез бӧрдыны кутскем бере гинэ жалялляз. Озьы-а, тазьы-а но, анай-атай ми понна котьку данын вал. Табере пиналъёсмес но асьмеды гажаны дышетӥськомы. Валче улыса гинэ, выжы но кужмо луэ.Валентина Емельянова   